钦定古今图书集成/明伦汇编/官常典/第763卷 > 朱继祚 汤芬 林嵋 都廷谏 洪有文
## 钦定古今图书集成/明伦汇编/官常典/第763卷 > 朱继祚 汤芬 林嵋 都廷谏 洪有文

鄢正畿　、林逢经　、王恩及　王祈。

按《明外史》本传：“继祚，莆田人。万历四十七年进士。授
庶吉士，进编修。天启中，与修《三朝要典》，寻罢去。崇祯
初，复官，累迁礼部右侍郎，充《实录》副总裁。给事中葛
枢言继祚尝纂修《要典》，得罪清议，不可总裁国史。不
听。继祚旋谢病去，起南京礼部尚书，又以人言罢去。
福王时，起故官，未赴。南都失，唐王召为东阁大学士”，
从至汀州。王被擒，继祚奔还其乡。鲁王监国，继祚举
兵应王，攻取兴化。既而城破，继祚及参政汤芬、给事
中林嵋、知县都廷谏并死之。芬，字方侯，嘉善人。崇祯
十六年进士。福王时，为史可法监纪推官。唐王以为
御史，寻以监司分守兴、泉道。城破，绯衣坐堂上被杀。
嵋，字小眉，继祚同邑人。由进士为吴江知县。苏州失，
归仕唐王；至是自缢死。廷谏，杭州人，莆田知县。王自
监国二年正月至长垣，逮次年正月，连克建宁、邵武、
兴化三府，福宁一州，漳浦、海澄、连江、长乐等二十七
县，军声颇振。及是，得者复失。海澄复五日即失，知县洪有文死之。永福失，邑人给事中鄢正畿、御史林逢
经俱投水死。长乐失，邑人御史王恩及服毒死。妻李
氏，同死。建宁失，守将王祈巷战不胜，自焚死。